La sessió plenària d’octubre aprova diferents propostes
2025-07-24

El ple de l’Ajuntament de Burjassot, en la sessió plenària del mes d’octubre, ha aprovat el Pla municipal contra la Violència de Gènere, la rebaixa de l’IBI per a les famílies nombroses i la moció presentada per Compromís que rebutja el projecte “Intu Mediterrani”.

Tant el Pla municipal contra la Violència de Gènere com la rebaixa de l’IBI per a les famílies nombroses, aquest últim a proposta de Ciutadanos, van ser  acords aprovats per la totalitat dels grups que componen el ple, PSPV-PSOE, Compromís, PP, Ciutadans, EU i Totes amb Burjassot.

En el segon dels casos, la proposta de Ciutadanos contempla que les famílies nombroses de categoria especial obtindran bonificacions del 90% en l’impost quan el valor cadastral de les seues vivendes siga inferior als 100.000 euros. En el cas de la bonificació per a les famílies nombroses de categoria general amb habitatge inferior als 100.000 euros serà del 60%. Per a les famílies nombroses els habitatges de les quals tinguen un valor cadastral superior als 100.000 euros les bonificacions seran del 50% en la categoria general i un 70% en la categoria especial. A més, s’adaptarà l’ordenança de l’IBI a allò que recull la Llei de famílies Nombroses que defineix les categories general i especial, la qual cosa permetrà que un major tipus de famílies puguen acollir-se a aquestes bonificacions.

D’altra banda, el Ple va aprovar, amb els vots a favor de PSPV-PSOE, Compromís, EU i Totes amb Burjassot i l’abstenció de Ciutadanos i PP, la moció presentada per Compromís de rebuig al projecte “Intu Mediterrani” (Port Mediterrani) a Paterna. La moció recull que el Ple “torna a rebutjar aquesta nova versió del projecte Port Mediterrani, anomenat Intu Mediterrani, per l’afecció negativa als ecosistemes, el medi ambient i l’economia de Burjassot”. Així mateix, el text recull que l’Ajuntament de Burjassot “comunique al govern de la Generalitat Valenciana, la Conselleria d’Agricultura, Medi Ambient, Canvi Climàtic i Desenvolupament Rural, la Conselleria d’Habitatge, Obres Públiques i Vertebració del Territori i la Conselleria d’Economia Sostenible, Sectors Productius, Comerç i Treball i, en concret a la Direcció General de Comerç i Consum, la seua oposició al projecte”.